**ציצית - פרטי ההלכות - סימן ח**

ערוך השלחן פתח את הלכות ציצית ממה שהביאו הטור והמחבר בסוף ההלכות (בסימן כד) בגודל חשיבות קיום מצוות הציצית (כפי שהארכנו בשיעור הקודם):

1. ערוך השולחן אורח חיים סימן ח סעיפים א-ב

...אבל ציצת... החיוב אינו אלא כשיש עליו בגד בת ד' כנפות כמו שכתוב בסימן י"ט... ואף ע"ג שמעיקר הדין כן הוא, מ"מ יזהר כל איש ישראל לשאת עליו טלית קטן בציצת כל היום דשקולה מצות ציצת ככל המצות דכתיב וראיתם אותו וזכרתם את כל מצות [מנחות מ"ג:] ובעידן ריתחא עונשין על זה מן השמים [שם מ"א.] וכל הזריז במצוה זו זוכה ומקבל פני שכינה [שם] ולעתיד לבא ישמשו לו שני אלפים ות"ת עבדים [שבת ל"ב:] וכל בני ישראל נושאים עליהם טלית קטן כל היום וטלית גדול בעת התפלה.

**התעטפות וברכה מעומד**

1. בית יוסף אורח חיים סימן ח

ומיד אחר נטילת ידיו יתעטף בציצית מעומד. כן כתוב בסמ"ק סימן (צ') [צ"ב] (בהג"ה אות ה) וטעמא משום דגמר לכם לכם מספירת העומר דכתיב ביה (דברים טז ט) בקמה פירוש בקומה. וכן כתב ה"ר דוד אבודרהם (סי' שלח) וכן כתוב בארחות חיים (הל' ציצית סי' כח) וכתב (שם אות כז) דהא דגרסינן בירושלמי כל הברכות מעומד על ברכת המצות קאמר ולא על ברכת הנהנין.

1. שולחן ערוך אורח חיים הלכות ציצית סימן ח סעיף א

יתעטף בציצית ויברך מעומד.

1. משנה ברורה סימן ח ס"ק ב

(ב) מעומד - ר"ל העטיפה והברכה שתיהן בעמידה העטיפה משום דכתיב לכם... והברכה משום דכל ברכת המצות צריך להיות בעמידה. והוא רק לכתחלה דבדיעבד יצא בשתיהן בכל גווני. והסכימו רוב האחרונים דלכתחילה צריך להיות הברכה קודם העטיפה דהיינו בשעה שהוא אוחזו בידו ורוצה להתעטף בו דזהו עובר לעשייתן ממש ולא יקדים בשעה שעדיין הטלית מקופלת דזהו עובר דעובר.

1. ערוך השולחן אורח חיים סימן ח

ודבר פשוט הוא שזה שאמרנו לברך מעומד אין זה לעיכובא כלל דלא נזכר זה בגמרא אלא כך סמכו הקדמונים ולכן במקום צורך יכול לברך מיושב [...ומירושלמי הביאו דכל הברכות מעומד עב"י וב"ח וגם זה לכתחלה ולא ידעתי מקום הירושלמי הזה ובברכות פ"ט ה"ג ששם עיקרא דברכות לא נמצא זה].

**אופן ההתעטפות בטלית ובציצית**

1. בית יוסף אורח חיים סימן ח

וסדר עטיפתו פירשו הגאונים ז"ל כעטיפת ישמעאלים שהיא עטיפה גמורה. נראה שטעמם מדמברכינן להתעטף בציצית כדאיתא בפרק בתרא דתוספתא דברכות (פ"ו הט"ו) אלמא עיטוף בעינן ובפרק אלו מגלחין (מו"ק כד.) אמר שמואל כל עטיפה שאינה כעטיפת הישמעאלים אינה עטיפה מחוי רב נחמן עד גובי דיקנא. ופירש רש"י... גובי דיקנא. גומות שבלחי למטה מפיו.

1. בית יוסף אורח חיים סימן ח

ובעל העיטור (שער ב ח"ג) כתב דלא בעינן כולי האי אלא כדרך שבני אדם מתכסין בכסותן וכו'. נראה שטעמו מדאיתא בפרק אלו מגלחין דרב פליג עליה דשמואל ומשמע דסבירא ליה דעטיפת הראש אף על פי שאינה כעטיפת הישמעאלים הוי עטיפה וקיימא לן דבאיסורי הלכה כרב לגבי שמואל. ורבינו הגדול מהר"י אבוהב ז"ל כתב שטעמו דלא בעינן עטיפת ישמעאלים אלא גבי אבילות אבל גבי ציצית שהתורה חייבה אותו בכסות שאדם מתכסה ככה יהיה החיוב [ו]נאמר שלשון להתעטף לשון כסוי הוא בזה הענין עכ"ל.

1. שולחן ערוך אורח חיים הלכות ציצית סימן ח סעיף ב

סדר עטיפתו כדרך בני אדם שמתכסים בכסותם ועוסקים במלאכתם, פעמים בכיסוי הראש פעמים בגילוי הראש, ונכון שיכסה ראשו בטלית.

1. משנה ברורה סימן ח ס"ק ג

דאע"ג דמברכינן להתעטף כיסוי הגוף לחודיה הוי עיטוף והוא עיקר העיטוף. ועוברי דרכים שמניחין הטלית כשהוא מקופל ומשלשלים סביב צוארם על כתפיהן אין יוצאין ידי חובת ציצית בזה דבכה"ג לכו"ע לאו עיטוף הוא.

1. ערוך השולחן אורח חיים סימן ח סעיף ח

...דמפני שהגאונים אמרו דבעינן עיטוף ראש וכעטיפת ישמעאלים והיינו כיסוי פיו ולזה מנהגינו כשאנו לובשים הטלית משליכים ראשי צד אחד של הטלית לצד האחר ובזה מכסים הפה והשפתים ועומדים כך כדי הילוך ד' אמות...

1. משנה ברורה סימן ח ס"ק ד

...בשעת עטיפה מכסה ראשו בהטלית עד שיגיע עד פיו ומשליך כל הארבע ציציות לצד שמאל כדי הילוך ד"א ואח"כ יסיר העטיפה עד שהש"ר יהיה נראה קצת וכנ"ל ויעמיד כ"א מהציצית על מקומה וכדאיתא בסעיף ד' וזהו העטיפה שיוצאין בה לכו"ע ולא כמו שנוהגין איזה אנשים שמושכין הטלית על עצמן עד שמגיע הראש לחצי אורך הטלית ומתעטפין בו דזהו איננו נקרא עטיפה עיין במ"ק כ"ד ע"א.

1. שו"ת יחוה דעת חלק ה סימן א

...אולם הדבר ברור שעטיפת הטלית צריכה להיות סביב הצואר והגרון, ואין לכסות בעטיפה את כל הפנים והעינים, כפי שיש נוהגים מאחינו האשכנזים, שהרי בודאי אין זו כעטיפת הישמעאלים, שדרכם בעטיפתם לגלות חלק מהפנים והעינים, כדי שיוכלו לצאת ולבוא, ולראות נכוחה בעת שעוסקים במלאכתם, ואם יהיו עיניהם מכוסות, הלא יפלו במהמורות בל יקומו. וכן מבואר בדברי מהרח"ו בשער הכוונות הנ"ל ובשאר האחרונים...

בסיכום: סדר עטיפת הטלית צריך להיות באופן כזה: מיד לאחר ברכת להתעטף בציצית, יתעטף בטלית על ראשו, כשארבע כנפות הטלית יורדות כנגד פניו, ולאחר מכן יש לאחוז את הצד הימני של הטלית ולהשליכו על כתפו השמאלית (וטוב שישהה כך כדי שיעור הילוך ארבע אמות), ואחר כך ישליך גם את הצד השמאלי שכנגד פניו לאחוריו על כתפו השמאלית, באופן שכל ארבע הכנפות יהיו מונחות מאחוריו, וישהה כך כדי שיעור הילוך ארבע אמות, ואחר כך יוריד הטלית על גופו, ויחזירם באופן שיהיו שתי כנפות הציציות לפניו, ושתים לאחריו. ונכון שיכסה ראשו בטלית עד סוף התפלה. ויש להקפיד בשעת העטיפה שלא לכסות את כל הפנים והעינים, אלא העטיפה צריכה להיות סביב הצואר וחלק התחתון של הפנים, למטה מפיו, והנוהגים לכסות בשעת העטיפה את פניהם ועיניהם, מנהג טעות הוא בידם, ועליהם לשנות מנהגם, ולנהוג כמו שביארנו. וכן אלה שנוהגים לכרוך הטלית על צוארם וכל ארבע כנפות הציצית מול פניהם, אינם יוצאים ידי חובת המצוה, ומברכים ברכה לבטלה. ויש להעיר למוסר אזנם. ולמוכיחים ינעם ועליהם תבוא ברכת טוב.

**הנחת טלית על הראש**

1. בית יוסף אורח חיים סימן ח

...ולפי שכיסוי זה **מכניע את לב האדם ומביאו לידי יראת שמים** וכדאיתא בסוף מסכת שבת (קנו: וע"ש) דאמרה ליה אימיה לרב נחמן בר יצחק כסי רישך כי היכי דתיהוי עלך אימתא דשמיא לכך כתב שיכסה ראשו בטליתו כדי שלא יהא בגילוי ראש מסודר או טלית שדרך ליתן על כסוי התחתון שבראש. ואפשר דהכי קאמר יכסה ראשו בענין שלא יהא בגילוי ראש מטלית של מצוה שצריך שיכסה ראשו בציצית לקיים מצות ציצית מן המובחר.

1. שולחן ערוך אורח חיים הלכות ציצית סימן ח סעיף ב

...ונכון שיכסה ראשו בטלית.

1. משנה ברורה סימן ח ס"ק ד

שכיסוי זה מכניע לב האדם ומביאו לידי יראת שמים... וכתב הב"ח דצריך שיהא הטלית על ראשו מתחלת התפלה עד סופה. ועכ"פ יעמוד כך מעוטף לפחות כדי הילוך ד"א. כתוב בכוונות האר"י ז"ל היה מכסה הטלית על התפילין של ראש ועיין ס"ס כ"ז דעכ"פ לא יכסה לגמרי... משמע בגמרא שבחור לא היה מכסה ראשו בטלית אפילו הוא ת"ח.

**אופן ההתעטפות בציצית**

1. בית יוסף אורח חיים סימן ח

וכתב רבינו הגדול **מהר"י אבוהב** ז"ל... **דשפיר נפקינן בהני טליתות קטנים** ידי חובת ציצית דכל בגד שיש לו ארבע כנפות חייב בציצית... וכתוב **במרדכי** (ה"ק סי' תתקמג) דהני טליתות קטנים שלנו **אינם מן המובחר** דלא מיקרי אשר תכסה בה ואף ראשו משמע קצת שצריך לכסות מדבעינן בפרק התכלת (מנחות מ:) שיעור טלית שהקטן מתעטף בו ראשו [ורובו] וגדול יוצא בו עראי וכו' משמע שצריך שיהא עליו שם מלבוש ראוי לכסות לכל הפחות לקטן וסימן לדבר שאנו מברכין להתעטף בציצית... ובעל **ארחות חיים** כתב **שמצא בתשובה שהעושה טלית כזה ומברך להתעטף עובר על לא תשא**:

**ובנמוקי יוסף** (דף פ"ו) (ציצית יא:) כתוב לסתור טענות אלו שמה שמברכין להתעטף אפשר שהוא לפי מנהגם אבל משורת הדין **כל כסות של ארבע כנפות חייבת בציצית ויוצא בו** ממצות ציצית אף על פי שאין בו לא כיסוי ולא עיטוף דרחמנא (בגדיכם) [בגדיהם] (במדבר טו לח) וכסותך (דברים כב יב) קאמר וכל מלבוש וכסות במשמע ואי משום אשר תכסה בה ההוא לאו לכיסוי הגוף או עטיפת הראש אתא אלא (מנחות מג.) לרבות כסות סומא או בעלת חמש והרי אמרו (שם מ:) טלית שהקטן מתכסה בה וגדול יוצא בה עראי שהיא חייבת ומסתמא אין בה לגדול כדי עטיפת הראש וכיסוי רוב גופו אלא ודאי כדאמרן **וכן פשט המנהג בכל ישראל לעשות טליתות קטנים** שלובשין שלא מיעטו (שם מג.) מוראיתם אותו (במדבר טו לט) אלא כסות לילה או כסות סומא ולא כסות שתחת המקטורן **וכן פסק הרב בעל הלכות ז"ל ואין להרהר בזה** עכ"ל **וכן הסכים בעל העיטור**:

ובתרומת הדשן (סי' מה) כתב בשם **הר"ח אור זרוע** (שו"ת מהר"ח אור זרוע סי' ד) שמהר"ם הורה לברך על טלית קטן שיש לו בית הצואר ולובשין אותו **ושאביו כתב דלא מחייב דרך לבישה אלא דרך עיטוף** מדמברכין להתעטף...

והאגור (סי' כח) כתב בשם מהר"י מולין (תשו' מהרי"ל החדשות סי' ד) שעל פי אור זרוע נהגו קצת לעשות חתיכה מרובעת ברצועות אכן יש לעשות הכתפים רחבים מכאן ומכאן דלא ליתי אוירא דהאי גיסא ודהאי גיסא ומבטל ליה (עי' עירובין י:).

**ומהר"י קולין** **כתב** בסימן קמ"ט שאין לסמוך על מה שכתב הר"ח בשם אביו דלא מחייב דרך לבישה אלא דרך עיטוף **שכבר נהגו כל ישראל לברך על אותן טליתות של ארבע כנפות** עשויות כעין גרוטיא וגם האגור כתב בשם מהר"י מולין על תואר צורת טלית קטן לא ראיתי נוהגין לעשות בו לולאות אלא כמנהגינו בבית הצואר **וכן נהגו גדולי ארצנו ולא חשו על אור זרוע**.

ורבינו הגדול **מהר"י אבוהב** ז"ל כתב ג"כ להעמיד דהני טליתות קטנים אף על פי שאין בהן עיטוף שפיר נפקינן בהו ידי חובת ציצית ובסוף דבריו כתב **והרוצה לדקדק במצוה** ולקיים מצות עטיפה בציציות שלנו **יקח הציצית בשעת הברכה וישים אותו על ראשו רחבו לקומתו ובזה יצא קצת ידי חובתו**. **וכיוצא בזה כתוב בתרומת הדשן** (שם) וזה לשונו והנוהג בטלית שיש לו בית הצואר יעשנו קצת גדול שיוכל לכסות ראשו ורובו מאחריו **ובשעת ברכה יעטפנו על ראשו ויפשילנו לאחוריו ויעמוד כך מעוטף לפחות כדי הילוך ארבע אמות** ואחר כך ימשכנו מעל ראשו לפניו שיהיה נתלה בצוארו בבית הצואר של טלית ואם תאמר לפי דעת אור זרוע אין שום מצוה במה שהוא לבוש ציצית כשהוא בצוארו יש לומר דאין קפידא כל כך רק על תחלת חיוב המצוה לא על שיהוי המצוה והביא ראיה קצת לדבר.

1. שולחן ערוך אורח חיים הלכות ציצית סימן ח סעיף ג

טליתות קטנים שלנו שאנו נוהגים ללבוש, אף על פי שאין בהם עיטוף, יוצאין בהם ידי חובת ציצית, וטוב להניח אותו על ראשו רחבו לקומתו ולהתעטף בו, ויעמוד כך מעוטף לפחות כדי הילוך ד' אמות, ואח"כ ימשכנו מעל ראשו וילבישנו.

1. שער הכוונות דרושי הציצית דרוש ו

ובענין הטלית הגדול - נודע ענין עטיפת הראש, משא"כ בטלית קטן. אבל מורי ז"ל כשהיה לובש טלית קטן ביום וכשהיה יוצא מבית המרחץ או מבית הטבילה וכיוצא בזה היה נוהג לעטף ראשו בו ממש והיה מברך "להתעטף בציצית" ואח"כ היה שומטו מעל ראשו ומורידו על שני כתיפיו כדרך לבישתו.

1. משנה ברורה סימן ח ס"ק ז

(ז) מעוטף - כדי לצאת נמי דעת הסוברים דבעינן דוקא עיטוף. ונראה דהנוהגין שלא לברך כלל על הט"ק רק פוטרין אותו בברכת הט"ג אין צריך כלל להתעטף בו...

1. מגן אברהם סימן ח ס"ק ד

...ומיהו אין קפידא כ"כ בזה דרוב הפוסקים ס"ל דא"צ עיטוף וכ"ש לדידן דמברכין על מצות ציצית פשיטא דא"צ עיטוף וכ"כ רמ"מ סי' ק"י.

**שיהיו שתי כנפות לפניו ושתיים לאחריו**

1. בית יוסף אורח חיים סימן ח

...מדברי בעל העיטור (שם) וכן כתוב ברוקח (סוף סי' שסא)...דאיתא במדרש (אבכיר הובא בילקוט פרשת בשלח) בפסוק (שמות יד כב) והמים להם חומה שהכריז גבריאל למים שאחריהם הזהרו שעתידין להשליך כנף ציצית וקשר של תפילין לאחריהם ובהגהת מיימון סוף הלכות ציצית (פ"ג אות כ) מייתי ירושלמי דקאמר גבי קטן לא סוף דבר להתעטף אלא שיודע להשליך שתי כנפות לאחריו.

1. שולחן ערוך אורח חיים הלכות ציצית סימן ח סעיף ד

מחזיר שתי ציציות לפניו, ושתים לאחריו, כדי שיהא מסובב במצות.

1. משנה ברורה סימן ח ס"ק ט

נהגו לעשות עטרה מחתיכת משי לסימן שאותן ציצית שלפניו יהיו לעולם לפניו כמ"ש חז"ל קרש שזכה בצפון היה לעולם בצפון. ובכתבי האר"י ז"ל כתב שלא היה האר"י ז"ל מקפיד ע"ז.

**שיראה ציציותיו**

1. בית יוסף אורח חיים סימן ח

ומתוך מה שאמר רבינו או שיש לו ציצית בחלוקו. נראה שדרך טלית קטן ללבשו תחת בגדיו אבל ממה שאמר בסימן כ"ד כי עיקר מצותה על זכירת המצות ובכל שעה ובכל רגע צריך [לכך] נראה **שעיקר מצות טלית קטן ללבשו [על בגדיו] כדי שתמיד יראהו ויזכור המצות** וכך כתב נמוקי יוסף (ציצית יב.) בשם הריטב"א:

1. שולחן ערוך אורח חיים הלכות ציצית סימן ח סעיף יא

עיקר מצות טלית קטן, ללובשו על בגדיו, כדי שתמיד יראהו ויזכור המצות.

1. שער הכוונות דרושי הציצית דרוש ו

גם ראיתי למורי ז"ל ש...גם הטלית קטן היה לובשו למטה משאר מלבושיו ע"ג חלוקו שלא כאותם המתייהרים ללבשו ע"כ [ע"ג?] בגדיו וטעות גדול הוא בידם הפך האמת.

1. משנה ברורה סימן ח ס"ק כה-כו

ובכתבים איתא דט"ק תחת בגדיו **וכתב המ"א דעכ"פ צריך שיהיו הציצית מבחוץ** ולא כאינך שתוחבין אותן בהכנפות. אך האנשים שהולכים בין העכו"ם יוצאין בזה **ומ"מ בשעת הברכה יהיו מגולין ד"א**... ואותן האנשים המשימין הציצית בהמכנסים שלהם לא די שמעלימין עיניהם ממאי דכתיב וראיתם אותו וזכרתם וגו' עוד מבזין הן את מצות הש"י ועתידין הן ליתן את הדין ע"ז ומה שאומרין שהולכים בין הנכרים לזה היה די שישימו הציצית בתוך הכנף ואלו היה להם איזה דורון ממלך ב"ו שחקוק עליו שם המלך כמה היו מתקשטין בו לפני האנשים תמיד וק"ו בציצית שמרמז על שם ממ"ה הקדוש ברוך הוא וכדלקמן בסימן כ"ד ס"ה כמה מתכבד האדם הנושא שמו עליו ואמרו חז"ל הזהיר במצות ציצית זוכה ורואה פני השכינה ומשמע מן הכתובים דהיהודים שישארו לעת קץ יהיו מצויינים במצוה זו כמה דכתיב ובאו עשרה אנשים מכל לשונות הגוים והחזיקו בכנף איש יהודי וגו' ואמרו חז"ל ע"ז כל הזהיר במצות ציצית זוכה ומשמשין לו שני אלפים ושמונה מאות עבדים וכו'.

1. שו"ת ציץ אליעזר חלק יז סימן ד (ובכל התשובה מאריך בחשיבות העניין. וכן בח"ח סי' ג וחי"ג סי' ה)

לדברי המג"א בסי' ח' ס"ק י"ג שכותב שהמנהג כהאר"י ז"ל שצריך ללבוש הט"ק תחת הבגדים, הנה... אדרבא **מפשטות דברי המג"א שם משמע שפירש שאפילו להאר"י ז"ל צריך אבל מיהת שהציציות יהיו גלוים ונראים מעל לבגדיו** יעו"ש.

1. שו"ת ציץ אליעזר חלק יג סימן ה (האם לאריז"ל יש להכניס רק את הבגד או גם את הפתילים)

הבאתי לאחר מיכן שמצאתי גילוי מפורש לכך בדברי אחד מגורי האר"י ז"ל, (ולא מסתם אחרון אחד כפי שחושב כתר"ה), הוא ספר מקור חיים. ומה שיש מקום לסתור הראי' שמביא מההיא דמנחות, הא אני בעצמי הרגשתי מזה בדברי וכתבתי דמבלי ליכנס בכאן בעצם נכונות הראי' משם, הרי מעצם בואו של הבעל מקו"ח להוכיח משם כדעת האר"י ז"ל הרי מוכח שפירש בהדיא בכוונת האר"י ז"ל, או שהיה מקובל בידו כך, דר"ל דגם הציצית צריכים להיות תחובים מבפנים יעו"ש... דז"ל בסי' ח' במקור חיים ס"ק י"א [על מה שמביא בפנים לשון השו"ע בסעיף י"א]: אמנם המעשה של אותו שעלה לשכב אצל הזונה משמע כי הטלית קטן צריך להיות תחת הבגדים שהרי שם נאמר כי כאשר פשט בגדיו באו הציצית וטפחו לו על פניו, אמנם מן הטעם האמור [לעיל בדבריו שם], כי ענין הראיה הוא מכוון כנגד התכלת והוא תיקון של העין עכשוי /עכשיו/ יוציא הציצית בשעות היום מתחת בגדיו ויסתכל בו ויזכור מעשה המצות עכ"ל. הרי מפורש יוצא מדברי הבעל מקור חיים שגם הציציות צריכים להיות תחת הבגדים, ורק מדי פעם בשעות היום יוציא את הציצית מתחת בגדיו ויסתכל בו. ולפי"ז יורדת גם הראי' שמביא כתר"ה במכתבו מס' הכוונות (המובא בכה"ח סי' כ"ד סקי"א). ממ"ש בלשון כי האדם צריך להסתכל בציצית בכל שעה ורגע וכו', שמוכח שהציציות בחוץ, די"ל דהכוונה כפי שכתוב במקור חיים הנ"ז, דיוציאם מדי פעם מתחת לבגדיו ויסתכל בהם. וחוץ מזה המעיין בגוף דברי השער הכוונות (ענין הציצית דרוש ז') נוכח לדעת שכותב ענין ההסתכלות רק ע"ד הסוד וכן מה שצריך לכוון ע"ד הסוד בשעת ההסתכלות, ושהוא עמוק כיעו"ש.

1. שו"ת יחוה דעת חלק ב סימן א

מכל מקום לפי דרכנו למדנו שדעת המקובלים שיש ללבוש הטלית הקטן תחת מלבושיו. וכן כתב מרן החיד"א בברכי יוסף (סימן ח סק"ז), ובקשר גודל (סימן ב אות ב)... ומאחר שהמקובלים הדגישו בדבריהם שהלובשים טלית קטן על בגדיהם טועים טעות גדולה, ושהוא היפך האמת, ואילו מרן לא כתב שיש ללובשו על בגדיו אלא על צד היותר טוב, ולא לעיכובא, לכן פשט המנהג ללבוש הטלית קטן תחת בגדיו, כי ידוע שמנהגינו בכל כיוצא בזה ללכת אחר הוראות רבינו האר"י ז"ל, גם בזמן שמרן השלחן ערוך רוח אחרת עמו, וכמו שכתב מרן החיד"א בברכי יוסף (סימן מו אות יא), והגאון רבי חיים פונטרימולי בפתח הדביר (סימן כה אות ו). והגאון רבי חיים חזקיה מדיני בעל שדי חמד בשו"ת אור לי (סימן מ), ובשו"ת מכתב לחזקיהו (סימן ז דף לג ע"ד), והגאון רבי יוסף חיים מבבל בשו"ת רב פעלים חלק ב' (חלק אורח חיים סימן יב), ועוד. ולכן מנהגינו ללבוש הטלית קטן תחת הבגדים... **וכן ראינו אצל כל רבותינו רבנן קשישאי בדור שלפנינו שכולם נהגו ללבוש הטלית קטן תחת בגדיהם, וגם הציציות מכוסות בבגדיהם**... ומכל מקום הקבלה והמעשה הם עמודי ההוראה, והמנהג ברור אצל כל רבני הספרדים, פוסקים ומקובלים, ללבוש הטלית קטן תחת כל הבגדים וגם הציציות מכוסות. וכן העלה הרה"ג המקובל רבי עובדיה הדאיה בשו"ת ישכיל עבדי חלק ה' (חלק או"ח סימן ג), שמנהג הספרדים שלובשים טלית קטן תחת כל הבגדים, (ואף הציציות מכוסות), מיוסד על אדני פז, וטעמם ונימוקם עמם.

1. שו"ת ציץ אליעזר חלק ח סימן ג

(ח) לעומת זאת, המנהיג א"ע ללכת עם ציציותיו מבחוץ מתוך כוונה לשמה שיראה לפניו הציציות תמיד וע"י ראייתן יזכור כל מצוות ד', ובפרט אצלנו האשכנזים שנפוץ להתנהג בכזאת, קדוש יאמר לו...

**ברכת הציצית והכוונה**

1. בית יוסף אורח חיים סימן ח

ו (ב) ויברך להתעטף בציצית... ולענין טלית קטן כתוב **בכלבו** (סי' כב) שאין מברכין עליו להתעטף בציצית אלא **על מצות וגם בנמוקי יוסף** (ציצית יב.) כתוב שנהגו שלא לברך עליו להתעטף אלא נהגו לברך על מצות ציצית ואין לבטל המנהג עכ"ל. **ורבינו הגדול** **מהר"י אבוהב ז"ל הקשה** דכיון דקיימא לן (פסחים ז:) דעל לשעבר משמע[[1]](#footnote-1) וקיימא לן (שם) דכל המצות מברך עליהן עובר לעשייתן היאך יברך על מצוה זו על וכן כתב האגור (סי' כח) בשם מהר"י מולין (תשו' מהרי"ל סי' י) שיש מברכין על טלית קטן להתעטף וכן משמע באורח חיים ואין לחוש אם יש בו עיטוף כי נוסח הברכה היא כמו לישב בסוכה וכהנה רבות עכ"ל...

1. שולחן ערוך אורח חיים הלכות ציצית סימן ח סעיף ה

מברך: להתעטף בציצית. אם שנים או שלשה מתעטפים בטלית כאחת (פי' בפעם אחת), כולם מברכים. ואם רצו, אחד מברך והאחרים יענו אמן.

1. שולחן ערוך אורח חיים הלכות ציצית סימן ח סעיף ו

על טלית קטן יכול לברך להתעטף, אף על פי שאינו מתעטף אלא לובשו. הגה: וי"א שמברכין עליו: על מצות ציצית, וכן נוהגין ואין לשנות (כל בו סי' כ"ב ונ"י בה"ק דף פ"ו ע"ב).

1. משנה ברורה סימן ח ס"ק י

בציצית - **בשו"א** תחת הבי"ת (שער הציון ס"ק טו: רוב אחרונים).

1. ערוך השולחן אורח חיים סימן ח

ודע דעיטוף אינו שייך אלא בטלית גדול ולכן מברכין עליו להתעטף בציצת והבי"ת של בציצת הוא **בפת"ח** אבל בטלית קטן לא שייך עיטוף ומברכין עליו על מצות ציצת.

1. ילקוט יוסף ציצית ותפילין סימן טז - שיעור טלית - ודין טלית קטן

ב. מנהג רבים שלא לברך על טלית קטן כלל, מכמה טעמים, ומתכוונים לפוטרו בעת שמברכים להתעטף בציצית על הטלית גדול. [ונהגו כן מחשש שמא אין בטלית קטן כשיעור לאחר שמתכווץ בכיבוס, או שמא נקרעו החוטים בכיבוס, או שמא אין מברכים על בגד שאין יוצאים בו לשוק. וכן אינם רוצים להכנס למחלוקת בנוסח הברכה על טלית קטן, וכן אין רוצים להכנס למחלוקת הפוסקים אם הליכה מביתו לביהכ"נ הויא הפסק]. ומ"מ מעיקר הדין אפשר לברך גם על טלית קטן אם יש בו כשיעור המבואר לעיל, וכן לא נקרעו הציציות.

1. שולחן ערוך אורח חיים הלכות ציצית סימן ח סעיף ח

יכוין בהתעטפו שצונו הקדוש ברוך הוא להתעטף בו כדי שנזכור כל מצותיו לעשותם.

1. משנה ברורה סימן ח ס"ק יט

(יט) יכוין בהתעטפו - וזהו מלבד הכוונה שצריך לכוין בלבישה לקיים מצות ציצית וכתב הב"ח שכן הדין בתפילין וסוכה אף דבשאר מצות יוצא אף שלא מכוין בה דבר כ"א שעושה המצוה לשם ד' שצוה לעשותה הנך שאני **דבציצית כתיב למען תזכרו** ובתפילין למען תהיה תורת ה' בפיך ובסוכה למען ידעו דורותיכם. ומ"מ נראה דכ"ז לכתחלה כדי לקיים המצוה בשלמותה **אבל בדיעבד אף אם לא כיון בכל אלו רק לקיים המצות עשה יצא**. ואח"כ מצאתי בפמ"ג בסימן כ"ה שכתב כן (וכן משמע בע"ת ובביאור הגר"א שאפי' בציצית אין הכונה לעיכובא):

1. שער הכוונות דרושי הציצית דרוש ו

...גם כשתברך **ל**'התעטף **ב**'ציצית תכוין בר"ת שהם ל"ב חוטי הציציות, והם סוד ל"ב נתיבות חכמה.

ודע כי האדם צריך להסתכל בציציות בכל שעה ורגע כמו שכתוב "וראיתם אותו", והוא תועלת גדול לנשמה שלא יזדמן חטא לידו אם יזהר בכך וגם ישיג תועלת גדול.

1. תוספות מסכת מנחות דף לו עמוד א

וכשיגיע זמנן ממשמש בהן ומברך - מכאן נראה כשאדם משכים קודם היום ומתעטף בציצית כשיאור היום אין צריך להסיר טליתו כדי לחזור וללבוש ולהתעטף ולברך דכיון שממשמש בו יכול לברך אף על פי שיש לחלק בין תפילין לציצית שהמשמוש מצוה כדלקמן אין נראה לחלק דבפרק התכלת (לקמן דף מג.) מדמי תפילין לציצית לענין מישמוש ולברך, מ"ר.

1. שולחן ערוך אורח חיים הלכות ציצית סימן ח סעיף י

אם לובש טלית קטן בעוד שאין ידיו נקיות, ילבשנו בלא ברכה, וכשיטול ידיו ימשמש בציצית ויברך עליו, או כשילבש טלית אחר, יברך עליו, ויכוין לפטור גם את זה, ואין צריך למשמש בציציות של ראשון.

1. משנה ברורה סימן ח ס"ק כד

ויכוין לפטור - והכי נהוג בזמנינו לברך על ט"ג ולכוין לפטור בזה הטלית קטן והכי עדיף טפי ממה שנוהגין איזה אנשים שמברכין על הט"ק ותיכף מברכין על הט"ג שגורמין ברכה שאינה צריכה...

**הפסק במעשה ובדעת לעניין ברכה**

1. שולחן ערוך אורח חיים הלכות ציצית סימן ח סעיף יב

אם יש לו כמה בגדים של ארבע כנפות, כולם חייבים בציצית, ואם לבשם כולם בלא הפסק, והיה דעתו מתחלה על כולם, לא יברך אלא ברכה א'. אם מפסיק ביניהם, צריך לברך על כל אחת ואחת. וה"ה אם לא היה בדעתו מתחלה על כולם, הוי כמפסיק ביניהם. הגה: וכן אם פשט הראשון קודם שלבש השני, צריך לחזור ולברך (ת"ה סימן מ"ה).

1. שולחן ערוך אורח חיים הלכות ציצית סימן ח סעיף יג

הלובש טלית קטן ומברך עליו, וכשהולך לבית הכנסת מתעטף בטלית גדול, צריך לברך עליו, דהליכה מביתו לבית הכנסת חשיבא הפסק. ואם מתפלל בתוך ביתו, אם היה דעתו מתחלה גם על טלית גדול ולא הפסיק בינתיים בשיחה או בדברים אחרים, אינו צריך לחזור ולברך.

1. שולחן ערוך אורח חיים הלכות ציצית סימן ח סעיף יד

אם פשט טליתו, אפילו היה דעתו לחזור ולהתעטף בו מיד, צריך לברך כשיחזור ויתעטף בו. הגה: וי"א שאין מברכין אם היה דעתו לחזור ולהתעטף בו (אגו' סי' ל"ה). וי"א דוקא כשנשאר עליו טלית קטן, והכי נוהגין (שם) (עיין לקמן סימן כ"ה ס' י"ב).

1. משנה ברורה סימן ח ס"ק לח

(לח) דוקא כשנשאר - האחרונים פסקו כהי"א הזה אך דמסקי דהי"א הזה לא איירי רק כשפשט הטלית היה בסתמא לכן אמרינן דאם נשאר עליו ט"ק עדיין לא הסיח דעתו מן המצוה ובאם לאו מסתמא הסיח דעתו **אבל אם היה דעתו בפירוש לחזור וללבשו מיד אין צריך לחזור ולברך כשלובשו מיד אפילו אם לא נשאר עליו ט"ק** וכן להיפך לא מהני הט"ק...

1. ביאור הלכה סימן ח סעיף יד ד"ה \* אם פשט

\* אם פשט טליתו וכו' צריך לברך וכו' - ...ועיין לעיל בסקל"א דהיינו דמוכח שם מהמ"א דאם בשעת הברכה היה דעתו שיפשטנו ויחזור וילבשנו לכ"ע אין צריך לחזור ולברך וזהו לענ"ד העצה היעוצה שיוכל לצאת בזה כל הדיעות שיכוין בשעת ברכה שאם יצטרך לפשטו שיחזור וילבשנו ועיין בש"ת.

1. שולחן ערוך אורח חיים הלכות ציצית סימן ח סעיף טו

אם נפלה טליתו שלא במתכוין, וחוזר ומתעטף, צריך לברך. והוא שנפלה כולה, אבל אם לא נפלה כולה, אף על פי שנפלה רובה, אינו צריך לברך.

1. משנה ברורה סימן ח ס"ק מא

אף על פי שנפלה רובה - הט"ז וא"ר חולקין על זה וגם הגר"א מצדד לדברי הט"ז. ולכו"ע אם נפל מעל כל הגוף אף על פי שנשארת בידו צריך לברך דאזדא לה מצותה שעיקר מצות עיטוף הוא בגוף.

1. שולחן ערוך אורח חיים הלכות ציצית סימן ח סעיף טז

הלן בטליתו בלילה, צריך לברך עליו בבוקר, אף אם לא פשטו. וטוב למשמש בו בשעת ברכה. וכן יעשה מי שלובש טליתו קודם שיאיר היום (הגהו' מיימוני בשם ס' התרומה; סמ"ג וסמ"ק ומרדכי בהלכות תפלין).

1. משנה ברורה סימן ח ס"ק מב

צריך לברך - דקי"ל לילה לאו זמן ציצית הוא והוי הפסק ויש חולקין בזה כיון דכסות יום חייב אף בלילה לדעת מקצת הפוסקים וכדלקמן בסימן י"ח וספק ברכות להקל ומ"מ נכון לכוון לפטור אותה בט"ג. וכל זה כ"ז שלא פשטו אבל אם פשטו על דעת שלא ללובשו תיכף צריך לברך אח"כ כשלובשו לכו"ע ומ"מ לכתחלה אין נכון לעשות עצה זו כדי שיתחייב בברכה לכו"ע משום ברכה שאין צריכה לדעת הפוטרים. הישן ביום שינת הצהרים ומסיר מעליו הט"ק יש דעות בין הפוסקים אם זה בכלל היסח הדעת ע"כ מהנכון שעכ"פ יכסה בו בשעת השינה וכשלובשו אח"כ אין צריך ברכה לכו"ע:

**הפרדת חוטי הציצית**

1. בית יוסף אורח חיים סימן ח

ונקראת ציצית על שם החוטין הנפרדים ממנה וכו' ועל כן צריך להפרידם זה מזה. בפרק התכלת (מנחות מב.) תנו רבנן ציצית אין ציצית אלא ענף וכן הוא אומר (יחזקאל ח ג) ויקחני בציצית ראשי **אמר אביי וצריך לפרודא** כי צוציתא דארמאי. ופירש רש"י כבלורית של גוים דבוקות מלמטה ופרודות מלמעלה. **וכתוב בעיטור** (שער ב ח"ב עד.) **בעודן תכלת קאמר** להפריד תכלת לצד אחד **ויפה לדקדק ולעשות זכר לתכלת** עכ"ל.

1. שולחן ערוך אורח חיים הלכות ציצית סימן ח סעיף ז

צריך להפריד חוטי הציצית זה מזה.

1. משנה ברורה סימן ח ס"ק יח

ואם נשתהא לבוא לבהכ"נ ועי"ז יתבטל מלהתפלל בציבור כתב המ"א דאין צריך לדקדק בזה... כתב האר"י ציצת ר"ת: צדיק יפריד ציציותיו תמיד.

1. ביאור הלכה סימן ח סעיף ז ד"ה \* צריך להפריד

...וטעם המ"א הוא דהיום אין זה רק זכר לזמן התכלת שהיה צריך אז מדינא להפריד התכלת מן הלבן ועיין ביאור הגר"א שמשיג ע"ז ודעתו דגם היום צריך מן הדין להפריד כל חוט זה מזה ואח"כ מצאתי בעולת תמיד שכתב ג"כ כהגר"א וא"כ לדבריהם אפשר דאם חוטי הציצית מסובכין אחד בחבירו אין לברך עליהן או אפשר דלא גרע מגרדומי ציצית וצ"ע עכ"פ לכתחילה בודאי החיוב להפרידן אם הם מסובכין קודם שיברך עליהן.

**בדיקת חוטי הציצית קודם ברכה**

1. בית יוסף אורח חיים סימן ח

ויעיין הציצית קודם לכן שיהיו שלמים וכו'. כן כתב הרא"ש בסוף הלכות ציצית (דיני עשיית ציצית) וזה לשונו והחרד אל דבר ה' יבדוק הציצית קודם עטיפה כדי שלא יברך ברכה לבטלה ע"כ. ואף על פי שכתב בתשובה כלל ב' סימן ט' שהעולם לא נהגו לבדוק כל הציציות בכל שעה שמתעטף משום דמוקמינן להו בחזקת כשרות כתב רבינו כדבריו בפסקים שהחרד אל דבר ה' יש לו לבדוק.

1. שולחן ערוך אורח חיים הלכות ציצית סימן ח סעיף ט

קודם שיברך, יעיין בחוטי הציצית אם הם כשרים, כדי שלא יברך לבטלה.

1. ערוך השולחן אורח חיים סימן ח סעיף טו

...דלענין טלית בלא ציצת אף אם ימצא שפסולה מיד יפשטנו ומקודם לא עבד איסור כיון שמדינא היה מותר ללובשו מטעם חזקה אלא דלענין ברכה לבטלה נהי דאין עליו עונש כי היה מותר לו לברך מטעם חזקה מ"מ סוף סוף הוציא ברכה לבטלה מפיו ולכן ממדת חסידות יש לו לבדוק ולכן אם הצבור מתפללים לא יבדוק כלל ובדיקה זו אינו אלא כשיש לו פנאי וק"ו אם הטלית היה מונח במקום הגנוז והצניעו בציצת כשרים שאין צריך לבדוק בכל ענין [ובזה הסכים גם המג"א סס"ק י"א ע"ש]:

**איסור ביטול מצוות ציצית**

1. שולחן ערוך אורח חיים הלכות ציצית סימן ח סעיף יז

נתכסה בבגד שהוא חייב בציצית, ולא הטיל בו ציצית, ביטל מצות ציצית.

1. ערוך השולחן אורח חיים סימן ח סעיף כג

...ועובר בכל רגע על מ"ע אף ע"פ שהוא לבוש בגד אחר בציצת.

1. רש"י פסחים דף ז ע"ב: והלכתא על ביעור - נמי להבא משמע. [↑](#footnote-ref-1)